謁華嶽
作者：宗澤
朝代：宋

paragraphs: 楊賜嶽所挺，嚴武金天晶。
二子爲時出，顧我非炳靈。
維嶽鎮四方，氣秀天骨青。
巀嶭立千仞，力能産公卿。
降神詠崧高，讖緯仍反經。
取象到執珪，譎怪如洞冥。
平生笑窮奇，立語心自驚。
我質培塿耳，胸中固崢嶸。
誰言華岳高，我山摩玉京。
是中所包藏，丹碧參瑰瓊。
平居蟄雲雷，飛雨溢四溟。
此豈真有之，落筆紛縱橫。
發我文物祕，象渠膏澤傾。
太華屹不摇，我山身載行。